<classify> MIKOA ya Kusini imetakiwa kutangaza na kuendeleza vivutio vya asili vinavyopatikana kwenye mikoa yao kuvutia watalii wengi na kuziongezea kipato halmashauri za mikoa.Waziri Mkuu, Kassim Majaliwa ametoa agizo hilo kwenye hotuba iliyosomwa na Naibu Waziri wa Maliasili na Utalii, Japhet Hasunga jana kwenye maadhimisho ya siku ya Urithi wa Mtanzania Mikindani, Mtwara.Waziri Mkuu Majaliwa amewataka wakazi hao kuendeleza urithi wa utamaduni wa majengo ya kale na maeneo ya kihistoria kwa kuwa ni rasilimali kubwa kutokana na kuwavutia watalii wa ndani na nje ya nchi wanaotembelea maeneo hayo.Alisema hatua hiyo itawaongezea mapato na alizotolea mfano Israel na Misri kuwa ni baadhi ya nchi zisizo na rasilimali ya wanyama pori lakini zinavuna mapato kutokana na utalii huo.Napenda mtambue unapoongelea utalii katika nchi za Misri, Israel na hata nchi nyingi za ulaya, utalii wao ni maeneo ya Mambo ya Kale, hususani miji, majengo ya kihistoria na makumbusho. Tanzania tumebarakiwa kuwa na vyote, yaani wanyamapori, fukwe za bahari, milima, misitu na mambo ya kale, amesema.Amesema ni fursa sasa kupitia tamasha hilo la Urithi wa Mtanzania kutangaza vivutio vya ndani na nje ya nchi kwa kuwa matamasha hayo yanatangaza na kuhamasisha jamii kupenda na kuenzi utamaduni wao na kuulinda na kuutumia utamaduni kama fursa ya kukuza utalii na fursa zingine ziendazo sambamba na sekta hiyo.Amesema katika kukuza Utalii wa Utamaduni nchini, Wizara ya Maliasili na Utalii imeanza kuboresha sekta ndogo ya Malikale ambayo ni sehemu ya Dira ya Taifa ya Maendeleo 2025, Mpango wa Pili wa Maendeleo wa Taifa wa Miaka Mitano kuanzia 20162017 20202021.Amesema tamasha hilo ni moja ya michakato ya serikali ya kubaini na kuendeleza vivutio vipya vya utalii nchini kuongeza watalii na mapato kuongeza watalii nchini mwaka 2015 - 2020 kutoka 1,137,182 2015 hadi 2,000,000 2020.Tamasha la Urithi wa Mtanzania lilizinduliwa na Makamu wa Rais, Samia Suluhu Hassan mkoani Dodoma ambapo aliagiza kila mkoa kuandaa tamasha la urithi huo kila mwaka.Kamati ya Kitaifa ya Urithi wa Mtanzania ilipanga kufanya matamasha Dodoma, Dar es Salaam, Mwanza, Arusha na Zanzibar. Dodoma, Dar es Salaam, Zanzibar walishafanya.  <topic>: kitaifa 